ועדת הכנסת, כנסת 18, פרוטוקול מספר 1, 2009-03-04 09:00

גדעון סער: אי אפשר להניח אחרי הפגרה?

ארבל אסטרחן: יש מליאה.

ארבל אסטרחן: או שתעשה חודש אחרי או שתעשה עד סוף כנס הקיץ.

גדעון סער: אם זה יהיה עד סוף כנס הקיץ המשמעות היא שאנחנו דנים עכשיו ומייד אחרי פגרת הפסח אנחנו מתחילים עוד פעם את הדיונים.

גדעון סער: זה נראה לי קיצוני.

גדעון סער: למה שהכנסת הזאת תידרש, בפער של חודשיים - - - עד מתי את מציעה?

ארבל אסטרחן: אני מציעה לקצר ל-4 חודשים או עד סוף כנס הקיץ שמסתיים בסוף יולי.

גדעון סער: אני מקבל את הצעת היועצת המשפטית ומציע שההחלטה תהיה ההחלטה המונחת בפניכם ותקופת מצב החירום המוארכת תהיה 4 חודשים מיום קבלת ההחלטה במליאת הכנסת.

ארבל אסטרחן: ההכרזה במליאת הכנסת תוכל להיות עד 4 חודשים.

גדעון סער: להערכתי הדבר הזה יביא אותנו לחודש יולי.

גדעון סער: מי תומך בהצעת ההחלטה?

גדעון סער: מי נגד?

גדעון סער: הצבעה בעד – 16 נגד – 2 נמנעים - אין ההחלטה שתקופת תוקפה של ההכרזה על מצב חירום תוארך ב-4 חודשים, נתקבלה.

גדעון סער: אני קובע שברוב של 16 נגד 2

גדעון סער: התקבלה הצעת ההחלטה שתקופת ההארכה תהיה ל-4 חודשים בלבד.

גדעון סער: אני רוצה לשבח את חבר הכנסת רותם שהציע הצעה בלתי הגיונית.

גדעון סער: לא קיבלנו אותה, אבל בסופו של דבר התקרבנו אליה.

גדעון סער: א.

גדעון סער: אישור הרכב ועדות זמניות – ועדת החוץ וביטחון וועדת הכספים

גדעון סער: אנחנו חוזרים לסעיף א' שעל סדר היום, אישור הרכב ועדות זמניות.

גדעון סער: אני מתייחס למסמך שהוכן על ידי מזכירות הכנסת שנמצא בפניכם.

גדעון סער: המסמך עוסק בקביעת מפתחות לשתי הוועדות הזמניות.

גדעון סער: האיוש של הוועדות מתבצע על פי החלטות סיעות הכנסת.

גדעון סער: כאן יש, כמובן, כמה גישות אפשרויות.

גדעון סער: אין לנו היום את התמונה המלאה של שיבוץ מלא של כלל הוועדות, שמאפשרת משחק יותר גדול.

גדעון סער: בנסיבות האלה, המוצע לוקח מפתח שבו הסיעות המיוצגות הן סיעות שמונות מעל 5 חברים.

גדעון סער: החשבון הזה הביא אותנו ל-18 חברים.

גדעון סער: אפשר היה לקבוע שייגרע נציג מסיעה עם העודף הקטן ביותר ואז סיעת "ישראל ביתנו" היתה מפסידה שני נציגים.

דוד רותם: אחד, לא שניים.

גדעון סער: שניים, כי זה גם בחוץ ובביטחון וגם בכספים.

גדעון סער: יחד עם זאת, בעיתוי המסוים שבו אני נמצא, החלטתי ללכת בדרך אחרת.

גדעון סער: בעצה אחת עם חברי צחי הנגבי החלטנו להוריד מקום אחד ל"ליכוד" ומקום אחד ל"קדימה".

גדעון סער: אני רוצה לציין שהדבר הזה אינו מהווה תקדים מחייב להחלטות לגבי ועדת הכספים הקבועה, ששם נוכל לעשות את הדברים גם לאחר שנדע מי בקואליציה ומי באופוזיציה ומי יעמוד בראשות הוועדות.

גדעון סער: אז נוכל לעשות מפתח שמתייחס לכלל הוועדות.

גדעון סער: אני רוצה להעיר שתי הערות נוספות.

גדעון סער: יש סיעות קטנות שאינן מגיעות למפתח.

ישראל חסון: גדעון, אתה מוכן להסביר מה סיכמת עם צחי?

גדעון סער: הסיכום הוא, שבוועדת חוץ וביטחון הזמנית יהיו ל"קדימה" יהיו 5 נציגים ול"ליכוד" יהיו 4 נציגים.

גדעון סער: בוועדת הכספים הזמנית יהיו ל"ליכוד" 5 נציגים ול"קדימה" יהיו 4 נציגים.

גדעון סער: לפי המפתח החשבון נתן 18 בשתי הוועדות ויכולים להיות רק 17.

גדעון סער: אני רוצה לומר שאם נצליח, בעזרת השם, להקים קואליציה, ואני מאמין שנצליח, אנחנו נפעל למציאת פיתרון לסיעות שאינן מיוצגות בוועדת הכספים הזמנית מטעמי גודל.

גדעון סער: אחת האפשרויות היא חקיקה, כפי שהיה בכנסת ה-16, להגדלה ל-19 חברים ולאפשר לפחות לסיעה אחת מהימין, שיש לקוות שתצטרף לממשלה, ולסיעה ערבית, שיש 2 כאלה שמונות 4 חברים, להיות מיוצגות בוועדה הקבועה.

גדעון סער: אנחנו מתכוונים לאפשר גם לסיעה נוספת, סיעת “הבית היהודי”, להיות בוועדה הקבועה על חשבון מכסת ה"ליכוד".

גדעון סער: יש בעיה אחרת, שנפתור בתקופת הוועדה הזמנית.

גדעון סער: כל זה אני אומר רק מהטעם שאני יודע שיש דברים שמטרידים סיעות שלא מיוצגות אבל הפיתרון הוא למצוא שותפים נדיבים בתוך אותו מחנה פוליטי או לקבל יותר מנדטים.

גדעון סער: אפשר לקבל יותר מנדטים ואז הבעיה הזאת תיפתר.

גדעון סער: אני לא רואה אפשרות לפיתרון אחר כי גם אי-אפשר להרחיב בלי סוף.

גדעון סער: התייעצתי בעניין זה גם עם חברי, חבר הכנסת צחי הנגבי, והסיכום הזה הוא גם על דעתו.

גדעון סער: הערה נוספת.

גדעון סער: עלתה השאלה מי יעמוד בראש הוועדות הזמניות.

גדעון סער: אנחנו צריכים עוד מספר ימים כדי ללבן את זה.

גדעון סער: ברגע זה אנחנו מציעים לאשר את המפתח.

גדעון סער: ממילא הסיעות צריכות להתכנס כדי להחליט מי יהיו הנציגים שלהן בוועדות הזמניות.

גדעון סער: ביום שני בבוקר נכנס ישיבה נוספת, שתעסוק בראשות שתי הוועדות האלה ואז נוכל לבוא עם הצעה שלמה.

צחי הנגבי: רק אומר שגם האופוזיציה נדרשת למצוא פיתרון לסוגיה שהעלה גדעון.

גדעון סער: האופוזיציה המסתמנת.

צחי הנגבי: אני מדבר על "קדימה".

צחי הנגבי: נראה לי שבסוף כולם יהיו בקואליציה מלבד “קדימה” ו"מר"צ".

איתן כבל: יש לך ידיעות לגבינו?

צחי הנגבי: אין לי ידיעות אבל יש לי חשדות.

צחי הנגבי: אני נמצא פה לא כנציג “קדימה” אלא הוטלה עלי החובה הנעימה לרכז את האינטרסים של כלל סיעות האופוזיציה, שזה כולל את המפלגות הערביות ואת מרצ.

צחי הנגבי: גם לנו יש, כמובן, הכרה בצורך שהנושא של הייצוג ייפתר, בוודאי בוועדת הכספים.

צחי הנגבי: שוחחתי על כך גם עם חבר הכנסת אורון.

צחי הנגבי: בבוא היום, נפעל יחד עם כלל סיעות האופוזיציה לגבש פיתרון.

צחי הנגבי: כפי שלקואליציה יש מחויבות, גם לנו יש רצון להגיע להסכמה שתאפשר ייצוג הולם ככל שניתן בוועדות הכנסת.

צחי הנגבי: .

אחמד טיבי: אני רוצה להזכיר לחברי הוועדה ולחברי הכנסת, לרבות חברי הכנסת החדשים, מה היה בכנסות קודמות.

אחמד טיבי: היום, למשל, אני כיו"ר סיעת "רע"מ תע"ל" מייצג 4 חברי כנסת.

אחמד טיבי: "חד"ש" מיוצגת על ידי 4 חברי כנסת.

אחמד טיבי: בוועדה המסדרת בכנסת הקודמת, שבראשה עמד חבר הכנסת חיים רמון, התייחסו אלינו כאל בלוק טכני ובוועדות הכספים ובוועדת חוץ וביטחון היה נציג של הסיעות האלה.

אחמד טיבי: היום יש רגרסיה.

אחמד טיבי: למרות שהערבים עלו במספר המצביעים והמנדטים, אין להם נציגות בוועדת הכספים ובוועדת חוץ וביטחון.

אחמד טיבי: אני כבר מרגיש שהשלטון השתנה אבל פה זה פרלמנט וגם צריך לדאוג לקואליציה ולאופוזיציה בצורה הגונה.

אחמד טיבי: אני חושב שהוצאת סיעות של 4 חברי כנסת מייצוג בוועדת כספים ובוועדת חוץ וביטחון היא דבר לא הוגן.

אחמד טיבי: לכן אני פונה ליושב ראש הוועדה המסדרת, לנהוג כפי שנהג חיים רמון בכנסת הקודמת.

אחמד טיבי: בעיקר אני פונה לנציגי האופוזיציה, לצחי שמרכז את עבודת האופוזיציה, לא לתת להצעה הזאת לעבור.

אחמד טיבי: זאת הצעה לא טובה והיא אינה מקובלת עלינו.

אחמד טיבי: בוועדת הכספים צריכים להיות 2 נציגים גם של רע"מ תע"ל ו-2 שני נציגים לחד"ש, 4 בכל ועדה.

דוד רותם: אולי 3.

אחמד טיבי: יכול להיות שאתה לא זוכר.

אחמד טיבי: בוועדה המסדרת בפעם הקודמת טלב אלסענה היה נציג בוועדת חוץ וביטחון הזמנית.

אחמד טיבי: בקדנציה לפני זה, האשם מחמיד היה נציג בוועדה הקבועה.

אחמד טיבי: כתקדים, זה היה.

גדעון סער: חבר הכנסת טיבי, תודה רבה.

גדעון סער: אני אתייחס אחר-כך לטענות.

גדעון סער: חבר הכנסת דב חנין, בבקשה.

דב חנין: תודה רבה אדוני היושב ראש.

דב חנין: בהמשך לדבריו של חבר הכנסת טיבי אני רוצה להתייחס לשני היבטים של הייצוג בוועדות הזמניות.

דב חנין: ההיבט האחד הוא ההיבט הפורמאלי של עבודת הכנסת.

דב חנין: התקדים של הפעם הקודמת, עד כמה שהצלחתי לברר, הוא תקדים שלא היה בפעם הראשונה.

דב חנין: יש מאחוריו רציונאל.

דב חנין: מטרתו של הרציונאל הוא, לאפשר ייצוג לזרמים ולכוחות ולציבורים שמשתקפים בכנסת, גם כאשר הציבורים האלה אינם מגובשים לסיעה אחת גדולה.

דב חנין: הרציונאל הזה הוא מאוד נכון.

דב חנין: המטרה הבסיסית של הייצוג בוועדות היא אכן לאפשר ייצוג בוועדות לציבורים שונים.

דב חנין: לכן, הנוהג המקובל, שסיעות בכנסת יכולות לסכם ביניהן על בלוק טכני לצורך ייצוג הוא נכון, הוא משקף את רוחה של הכנסת כמקום שמטרתו לאפשר ייצוג מקסימאלי ואופטימאלי לציבורים רחבים בחברה הישראלית.

דב חנין: זה היבט אחד של הסוגיה.

דב חנין: היבט שני של הסוגיה, אדוני היושב ראש, חמור אפילו יותר, כי בצורה הנוכחית של הייצוג, כפי שאדוני היו"ר מציע, הכנסת מעבירה מסר שתהיה ועדת כספים זמנית בלי ערבים.

דב חנין: זאת המשמעות המעשית של ההחלטה שלכם, של מפתח הייצוג שאתם מציעים.

דב חנין: זאת אומרת, פוליטיקת הטרנספר הפוליטי של הציבור הערבי החוצה מהמגרש הפוליטי הישראלי, כבר מתחילה.

דב חנין: כמובן שזה תמיד מתחיל בהחלטות טכניות ועם כל מיני נימוקים פורמאליים, אבל זה מה שאנחנו רואים כאן.

דב חנין: אנחנו רואים כאן, כבר בתחילת דרכה של הכנסת, החלטה מהותית, בניגוד לתקדימים, בניגוד לנהלים המקובלים בכנסת, בניגוד לנוהג.

דב חנין: אלה תקדימים לא נכונים מהותית, כפי שהסברתי בנימוק הראשון, והם חמורים מאוד מבחינת ההשלכות הסמליות שלהם.

דב חנין: לכן אדוני היושב ראש, אני מציע לוועדה המסדרת לא לקבל את ההצעה הזמנית הזאת.

דב חנין: להחזיר אותה לדיון נוסף ולקבוע שהחלוקה תהיה תוך התחשבות בגושים טכניים שסיעות הכנסת מייצרות.

דב חנין: תודה רבה.

גדעון סער: תודה לחבר הכנסת חנין.

גדעון סער: אני רוצה להשיב לטענות ולהתייצב מאחורי ההצעה המקורית.

גדעון סער: אין זה נכון, כפי שאמר חבר הכנסת חנין, שהדבר הוא בניגוד לתקדימים, לנוהג ולנהלים.

גדעון סער: אני רוצה לציין שבכנסת ה-16, שגם בה הייתי בתפקיד הזה של יושב ראש הוועדה המסדרת, הלכנו בדיוק בדרך הזאת.

ג'מאל זחאלקה: אתה היית התקדים.

גדעון סער: נכון.

גדעון סער: אם היה יושב חיים רמון במקומי, הוא יכול היה לשחזר את התקדים שלו.

גדעון סער: אני משחזר את התקדים שלי.

גדעון סער: צריך להבין דבר אחד - - -

דב חנין: חבר הכנסת סער, כמשפטן אתה יודע, שכשיש תקדים חדש יותר, הוא מבטל את התקדים הישן.

גדעון סער: התייחסתי לאדוני כמשפטן יותר רציני לפני שהוא העלה את הטענה הזאת.

גדעון סער: כמו שאתה יודע, החלטות הוועדה המסדרת אינן מהוות תקדימים מחייבים ואפילו בית המשפט העליון לא מחויב בתקדימיו שלו.

גדעון סער: הפורום הזה בוודאי יכול לקבל כל החלטה בגדר הסבירות.

דב חנין: גם אני התייחסתי לאדוני כמשפטן.

גדעון סער: אדוני לא יפריע לי בזמן שאני מדבר.

גדעון סער: אני קורא לך פעם ראשונה.

דב חנין: אני רוצה לומר לך אדוני שגם - - -

גדעון סער: אני קורא לך לסדר פעם שנייה.

דב חנין: העיקרון הזה הוא עיקרון נכון.

דב חנין: ראה פסיקה של בתי משפט מחוזיים.

דב חנין: אדוני מכיר - - -

גדעון סער: אני אקרא לך לסדר פעם שלישית.

אופיר פינס-פז: אנחנו לא בבית משפט.

גדעון סער: אני רוצה להבהיר.

גדעון סער: אין שום בעיה לפגוע בסיעות.

גדעון סער: יש פה טיעון של בלוק טכני.

גדעון סער: פעמיים בהיסטוריה הובאו בקשות לבלוק טכני.

גדעון סער: הפעם הראשונה היתה בשנת 1999 על ידי האיחוד הלאומי וישראל ביתנו.

גדעון סער: חבר הכנסת פינס היה אז יו"ר הוועדה המסדרת.

גדעון סער: הוועדה המסדרת דחתה ברוב קולות בקשה של סיעות האיחוד הלאומי ישראל ביתנו לבלוק טכני.

גדעון סער: ב-2003 באו הסיעות הערביות וביקשו בלוק טכני.

גדעון סער: זה היה כאשר אני הייתי יושב-ראש הוועדה המסדרת.

גדעון סער: הן היו נבונות מספיק שלא להעמיד את הצעתן להצבעה.

גדעון סער: אני מניח שאם היו מתעקשות להצביע, התוצאה לא היתה שונה מההחלטה של שנת 1999.

גדעון סער: יש לזה סיבה פשוטה.

גדעון סער: כאשר אתה מאפשר בלוק טכני אתה פוגע בסיעות שמגיע להן ונותן לסיעות שלא מגיע להן.

גדעון סער: אני מודיע שאנחנו ננהג ברוחב לב בכמה מובנים.

גדעון סער: אחד, אנחנו נהיה נדיבים כלפי שותפינו.

גדעון סער: אני כבר מודיע שאנחנו נאפשר לנציג מ"יהדות התורה" להיות חבר בוועדה הזמנית על-חשבון סיעתנו.

גדעון סער: אנחנו, כמובן, לא מונעים מסיעות אחרות לנהוג באותו אופן.

גדעון סער: כמו שאמרתי, בוועדה הקבועה נעשה זאת כלפי "הבית היהודי".

גדעון סער: שניים, בהנחה שהמשא ומתן הקואליציוני יתפתח כמו שצריך, יכול להיות שגם תחוקק הוראת שעה שתאפשר ייצוג גם לסיעות יותר קטנות, דהיינו גם לסיעות המונות 4 חברים.

גדעון סער: האמירה שאין ייצוג היא איננה אמירה נכונה כי מדובר בשתי ועדות זמניות, וזאת כאשר איננו רואים את תמונת הרוחב של כלל הוועדות.

גדעון סער: על כן, בכל זאת אני חוזר להצעה הזאת, שהיא זהה להצעה מהכנסת ה-16.

גדעון סער: סיעות ה"ליכוד" וסיעת "קדימה" עשו בה ויתורים.

גדעון סער: אלה הסיעות היחידות שרשאיות לראות עצמן מקופחות.

גדעון סער: כל סיעה אחרת איננה יכולה להיות מקופחת בהתחשב בתוצאות הבחירות.

גדעון סער: אני מעמיד את ההצעה להצבעה.

גדעון סער: מי בעד?

גדעון סער: מי נגד?

גדעון סער: הצבעה בעד – 17 נגד – 2 נמנעים – 3 ההצעה בדבר ההרכב הסיעתי של הוועדות הזמניות בכנסת השמונה-עשרה, נתקבלה.

גדעון סער: אני קובע שברוב של 17 חברים, בהתנגדות 2 ו-3 נמנעים, התקבלה הצעת החלטה בדבר ההרכב הסיעתי של הוועדות הזמניות.

אחמד טיבי: מילא השלטון נוהג בנו כך, אבל “קדימה” ומפלגת העבודה, שלא הצבעתם נגד, זה מביש.

אחמד טיבי: כאופוזיציה, אתם כבר מתחילים ברגל שמאל.

אחמד טיבי: אני מבקש רביזיה.

אחמד טיבי: למרות שההצעה שלנו לא תתקבל, זה ש"קדימה" ו"מפלגת העבודה" לא הצביעו נגד הדרה של ערבים מוועדת הכספים, זה מביש.

אופיר פינס-פז: אנחנו לא עובדים אצלכם.

אחמד טיבי: לגביכם אני עוד לא יודע, כי אתם לא בקואליציה ולא באופוזיציה, אבל לגבי “קדימה”?

יואל חסון: טיבי, חכה לוועדות הקבועות.

יואל חסון: תהיה רגוע, הכל יהיה בסדר.

אחמד טיבי: אופיר, אתה לא צריך לקפוץ כל פעם שמעירים לך.

אחמד טיבי: אתה לא צריך להסכים להרחקת ערבים מוועדת כספים.

אחמד טיבי: מרחיקים ערבים מוועדת כספים, זה נראה לכם בסדר?

אופיר פינס-פז: מי שאומר לא להצביע ליהודים זה אתה.

אופיר פינס-פז: לא להצביע למפלגות של יהודים זה אתה.

אופיר פינס-פז: אני עוד לא אמרתי לא להצביע לערבים, אתה אמרת.

אחמד טיבי: ביקשת להצביע עבורך ולא עבורנו.

משה גפני: אולי אפשר לקבל את ההצעה שלך ולבקש מחבר הכנסת טיבי לבטל את הרביזיה?

משה גפני: נאשר את ההצעה כפי שהיא ויתנו מקום לסיעות הקטנות על חשבון הסיעות הגדולות יותר.

יעקב מרגי: גפני, תגלה רוחב-לב, תוותר.

דוד רותם: גפני, אתה כבר לא באופוזיציה, אתה לא צריך לתת להם עצות.

משה גפני: אם אתה חושב שאני אשתנה אם אני אהיה בקואליציה, אתה פשוט טועה.

גדעון סער: אנחנו מצביעים על הצעתו של חבר הכנסת טיבי לרביזיה.

גדעון סער: מי בעד הצעתו של חבר הכנסת טיבי?

גדעון סער: מי נגד?

גדעון סער: הצבעה בעד – 2 נגד - רוב נמנעים - אין הרביזיה לא נתקבלה.

גדעון סער: אני קובע שברוב קולות נדחתה הבקשה לרביזיה.

גדעון סער: ההחלטה עומדת בעינה.

גדעון סער: אני מבקש מסיעות הכנסת, להודיע למזכיר הכנסת, עד יום שני בבוקר, מי יהיו הנציגים מטעמם וזאת כדי שנוכל לאשר את ההרכב במליאה.

גדעון סער: ביום שני נקיים ישיבה לגבי ראשות הוועדות.

גדעון סער: על מועד הישיבה תימסר הודעה.

יצחק הרצוג: בישיבה הקודמת נקבע שבוועדת הכספים ידונו בנושאים דחופים גם בתחום הביטוח הלאומי.

יצחק הרצוג: אף אחד מהמערכת לא יודע על זה.

יצחק הרצוג: יש לנו דברים בהולים שקשורים למובטלים.

יצחק הרצוג: אני רוצה שייאמר לפרוטוקול שענייני הביטוח הלאומי יהיו בוועדת הכספים הזמנית.

גדעון סער: אין שום בעיה.

גדעון סער: זה נאמר לפרוטוקול ואפשר לקבל את הפרוטוקול של הישיבה הקודמת.

יצחק הרצוג: הגורמים הרלוונטיים לא יודעים.

יצחק הרצוג: אני מבקש שזה יירשם כהחלטה.

גדעון סער: הדבר הזה נאמר בישיבה הקודמת ואנחנו חוזרים ואומרים שבנסיבות הנוכחיות, דברים מהסוג הזה יכולים להיות נדונים בוועדת הכספים.

גדעון סער: ג.

גדעון סער: ישיבות הכנסת בשבוע שבו חל חג הפורים.

גדעון סער: אנחנו עוברים לנושא הבא: ישיבות הכנסת בשבוע שבו חל חג הפורים.

גדעון סער: יציג מזכיר הכנסת.

זבולון אורלב: אני רוצה להעלות את נושא של סידור החדרים לסיעות.

גדעון סער: תמיד צריך להוסיף לסדר-היום סעיף שונות.

גדעון סער: אני מודיע שסעיף ד' בישיבה יהיה בנושא החדרים כי אני רוצה להקים ועדת חדרים שבה ישתתפו כל חברי הסיעות.

גדעון סער: מזכיר הכנסת, בבקשה.

איל ינון: כידוע, בשבוע הבא חל חג הפורים.

איל ינון: לאור זאת מבקש יושב-ראש הכנסת בפועל, חבר הכנסת איתן, להציע שינוי במועדי ההתכנסות של מליאת הכנסת לשבוע הבא.

איל ינון: הדבר דורש את אישור הוועדה המסדרת.

איל ינון: ההצעה היא כזאת: ביום שני, שהוא יום תענית אסתר, הכנסת תתכנס בשעה 11:00 במקום בשעה 16:00.

איל ינון: המליאה תסתיים מוקדם, שכן בערים שאינן ירושלים, קוראים את "מגילת אסתר" בערב.

איל ינון: בימים שלישי ורביעי לא תתכנס מליאת הכנסת.

איל ינון: יום שלישי זה פורים מחוץ לירושלים ויום רביעי זה פורים של ירושלים.

איל ינון: ביום חמישי הכנסת תתכנס בשעה 11:00 כדי לציין את יום האישה הבינלאומי שחל באותו שבוע.

איל ינון: בעצם יום האישה הבינלאומי חל ביום ראשון.

ג'מאל זחאלקה: מה עם עזה שיש לה חומה?

אייל ינון: נבדקה האפשרות לכנס את הכנסת ביום ראשון, שהוא התאריך של יום האישה הבינלאומי, אבל יושב ראש הכנסת בפועל שוחח על כך עם חבר הכנסת חנא סוויד, שהוא נוצרי, והוא ביקש להימנע מכך.

אייל ינון: יושב-הראש קיבל את בקשתו של חבר הכנסת סוויד לכן הבקשה היא לכנס את הכנסת ביום חמישי.

אופיר פינס-פז: למה לא ביום שני?

אייל ינון: ביום שני אנחנו מכנסים את הכנסת בשעה 11:00 אבל בגלל תענית אסתר המליאה תהיה קצרה.

אייל ינון: התכנית שמתוכננת ליום האישה הבינלאומית היא תוכנית יותר ארוכה ומשמעותית, ולכן יושב-הראש חשב שנכון יהיה לייחד לזה יום שלם נפרד.

אייל ינון: לכן ההצעה היא ליום חמישי בשעה 11:00 בבוקר.

אייל ינון: זאת ההצעה של יושב-הראש בפועל ונדרש אישור של הוועדה.

אורית נוקד: האם אפשר לקבל דיווח על סדר-היום ביום חמישי?

אורית נוקד: האם תהיינה הצעות לסדר ויהיה דיון סיעתי בנושא יום האישה?

אורית נוקד: לא בכדי אני שואלת.

איל ינון: לפני מספר ימים התקיימה ישיבה בראשותו של יושב ראש הכנסת בפועל עם חברות כנסת ועם ראשי ארגוני הנשים, לצורך עיצוב וגיבוש תכניו ואופיו של היום הזה.

איל ינון: עדיין אין תכנית מפורטת.

איל ינון: ברגע שתהיה תכנית מפורטת נפיץ אותה בקרב חברי הכנסת.

גדעון סער: ראשון הנרשמים, חבר הכנסת גפני.

משה גפני: אדוני יושב-הראש.

משה גפני: בעבר כבר כינסו את הכנסת בתענית אסתר.

גדעון סער: אני מודיע שאני אקיים ישיבות בלי עוזרים פרלמנטאריים ובלי נוכחים אחרים אם הם לא ישימו לב מה קורה בישיבה.

גדעון סער: בשביל מה אתם בישיבה?

גדעון סער: כדי שתוכלו לעקוב ולהעיר לנו כאשר אנחנו טועים.

גדעון סער: אם אתם מדברים, אתם יכולים להחמיץ את הטעויות האלה.

משה גפני: בתקופת המעבר של הכנסת אין נושאים דחופים.

משה גפני: למרות שבעבר הכנסת עבדה בזמן תענית אסתר אני סבור שבמצב הזה לא ראוי שהכנסת תתכנס ואני מציע להחזיר את זה ליום ראשון.

משה גפני: אם חבר הכנסת סוויד עומד על כך, אני מכבד את זה.

משה גפני: אם הוא יסכים, אני לא חושב שראוי לעשות ישיבה בתענית אסתר.

משה גפני: מפריעים לי כל הזמן.

משה גפני: אדוני היושב ראש, מפריעים לי ואתה לא מגן עלי.

גדעון סער: מפריעים לך כי אתה מחפש פרובוקציות, נהנה מהן ומעודד אותן.

גדעון סער: שנים מפריעים לך ואתה לא מגלה למה.

גדעון סער: תרשה לי, כחבר, להציע לך הצעה קונסטרוקטיבית.

גדעון סער: בכנסת הזאת, בסבירות גבוהה, אתה הולך לבצע תפקידים מאוד אחראיים.

גדעון סער: אני לא אומר אם זה בכנסת או בממשלה כי אז אני אעשה טעות.

גדעון סער: בכל מקרה, אני מדבר על תפקידים רציניים.

גדעון סער: תתחיל מעכשיו לעבוד על שינוי התדמית.

משה גפני: אם אני צריך לשנות תדמית, אני לא לוקח שום תפקיד.

גדעון סער: אני מבקש לוודא שדבריו האחרונים של חבר הכנסת גפני נרשמו בפרוטוקול.

גדעון סער: אני מודיע שהם יובאו גם לגורמים נוספים בבית.

משה גפני: על כל פנים, אם אכן זה המצב, אני מציע שביום חמישי תהיה ישיבה יותר ארוכה.

משה גפני: אני לא חושב שראוי במצב הזה לעשות ישיבה ביום שני, שזאת תענית אסתר.

גדעון סער: לפני שאעביר את רשות הדיבור לחברי כנסת נוספים, אני אמלא דבר שביקש ממני יושב-ראש הכנסת בפועל, מיכאל איתן, שאמר לי את הדברים הבאים: ראשית, היום של תענית אסתר הוא יום עבודה ולא יום שלא עובדים בו.

אורי אריאל: זה גם יום בחירה.

גדעון סער: שניים.

גדעון סער: המליאה תהיה בבוקר ולהבנתי הצום מתחיל בבוקר.

גדעון סער: יושב-ראש הכנסת ביקש ממני להודיע שהוא התחשב בעובדה שמדובר בתענית אסתר ובחג הפורים בכך שסדר-היום קצר וגם בכך שבימים שלישי ורביעי לא יהיו דיונים בכנסת.

גדעון סער: הוא לא ראה לנכון לרדת ליום עבודה אחד בשבוע וגם לא ראה לנכון לקיים את הדיונים ביום השבתון של הנוצרים.

גדעון סער: זאת בקשתו.

גדעון סער: חבר הכנסת זחאלקה, בבקשה.

ג'מאל זחאלקה: דובר על-כך שיום חמישי יהיה יום לציון יום האישה הבינלאומי.

ג'מאל זחאלקה: האם לכנסת יש אמירה מהותית לגבי סדר-היום?

ג'מאל זחאלקה: הכיוון של יושב-הראש ושל חלק מחברות הכנסת, שלא מסיעתי, הוא להפוך את זה לעניין טקסי, לחגיגה ולא לדיון רציני במצב הנשים בארץ.

ג'מאל זחאלקה: הצעתנו היא, להפוך את זה לדיון רציני ולא לחגיגות.

ג'מאל זחאלקה: נמאס לי מהטקסים בכנסת.

ג'מאל זחאלקה: יש פה יותר מידי טקסים.

גדעון סער: תודה.

גדעון סער: בישיבה הקודמת עשיתי דבר יוצא-דופן ושיבחתי את סיעת בל"ד, שבמקום השלישי ברשימתה נבחרה חברת כנסת.

גדעון סער: אני חוזר על הדברים האלה ומאפשר למזכיר הכנסת להתייחס לדברים כי התכנים נקבעו בישיבה שהתקיימה אצלו.

איל ינון: כפי שציינתי, השבוע התקיימה ישיבה עם חברות הכנסת וראשי ארגוני הנשים ושם הועלו רעיונות שונים.

איל ינון: גם חברת הכנסת זועבי השתתפה בישיבה והעלתה את הצעותיה.

איל ינון: כפי שאמרתי, העניין טרם גובש ואין עדיין תכנית מסודרת.

איל ינון: אני אעביר את ההערה של חבר הכנסת זחאלקה לידיעתו של יושב-ראש הכנסת בפועל.

איל ינון: בישיבה לא דובר על משהו טקסי.

איל ינון: בישיבה דובר על-כך שידברו פחות על מצוקות הנשים ויעסקו יותר בהעצמה של נשים.

איל ינון: אני לא חושב שהדיון הזה רלוונטי לפורום הזה.

איל ינון: בכל מקרה, אני אעביר את ההערה שלך ואני אשוב אליך לאחר שהתכנים יגובשו.

אורית נוקד: דובר על העצמת נשים.

גדעון סער: הדבר החמור הוא שאני לא זומנתי לישיבה הזאת.

ג'מאל זחאלקה: דווקא נשים במצוקה זקוקות שהעניין שלהן יידון בכנסת ביום הזה.

ג'מאל זחאלקה: אני חושב שצריך להביא גם את המצוקות וגם את ההעצמה.

ג'מאל זחאלקה: אי-אפשר להגיד שביום הזה אנחנו מתעלמים ממצוקתן של נשים.

דב חנין: אני רוצה לנצל את ההזדמנות, שבה אנחנו דנים על מתכונת העבודה שלנו בשבוע הבא כדי לנסות לברר איתך ועם מזכיר הכנסת מהו הצפי של עבודת הכנסת בחודש הקרוב?

דב חנין: האם כרגע ישנו מועד מיועד להפסקת עבודת הכנסת לצורך יציאה לפגרה?

דב חנין: האם יש צפי לדבר הזה?

אייל ינון: לפני מספר ימים הפצנו מכתב של יושב-ראש הכנסת בפועל.

אייל ינון: אל המכתב צורפה תכנית מסודרת לשלושת השבועות הקרובים.

אייל ינון: למה שלושה שבועות?

אייל ינון: להערכת יושב-ראש הכנסת בפועל, זאת התקופה שלדעתו הוא יכהן בתפקיד.

אייל ינון: לכן יש בפניכם לוח זמנים מסודר ומפורט לשלושת השבועות הקרובים, שגם בו ייתכנו שינויים.

אייל ינון: לגבי היציאה לפגרת הפסח, העניין הזה דורש החלטה של הוועדה המסדרת והוא טרם הובא לפה.

אייל ינון: על-פי התקנון, מביאים את זה לוועדה המסדרת, שהיא חליפתה של ועדת הכנסת, בהתאם להצעה של יושב-ראש הכנסת.

אייל ינון: העניין הזה עוד לא גובש, כך שאין עדיין החלטה לגבי פגרת הפסח.

גדעון סער: חבר הכנסת אחמד טיבי ואחריו חברת הכנסת אורלי לוי.

אחמד טיבי: אדוני היושב-ראש, אני רוצה לפנות לחבר הכנסת גפני.

אחמד טיבי: המוסלמים צמים 30 יום ובכל זאת מתקיימות ישיבות בכנסת רק שבזמן הארוחה המפסקת אין הצבעות.

אחמד טיבי: זה מה שמקובל בכנסת.

אחמד טיבי: בתענית אסתר הכנסת מקיימת יום עבודה.

אחמד טיבי: אין ביום הזה הצבעות שהן שנויות במחלוקת.

אחמד טיבי: ביום האישה הבינלאומי אין הצבעות ואין בו דבר ששנוי במחלוקת.

גדעון סער: יום האישה הבינלאומי הוא ביום חמישי ולא ביום שני.

גדעון סער: ביום שני זה תענית אסתר.

אחמד טיבי: אני פונה לחבר הכנסת גפני, במקום לקיים את זה ביום חמישי, לקיים את יום האישה ביום שני, כי אין הצבעה שנויה במחלוקת.

משה גפני: אני בעד.

אחמד טיבי: חבר הכנסת גפני, כל חברי הכנסת פונים אליך, לא רק אני.

משה גפני: אני מקבל את זה.

גדעון סער: יפה שהוא מקבל את זה אבל אני רוצה להעיר.

גדעון סער: אמרת שאין הצבעות ששנויות במחלוקת.

גדעון סער: שבוע הבא יהיה שבוע נשי כי הוא נפתח בתענית אסתר ומסתיים ביום האישה הבינלאומי.

גדעון סער: ביום שני המליאה תצביע על הרכבי הוועדות הזמניות, שזה נושא שאתה עוררת מחלוקת לגביו.

אחמד טיבי: לא לגבי יום האישה הבינלאומי.

גדעון סער: יום האישה הבינלאומי זה ביום חמישי ולא ביום תענית אסתר.

אחמד טיבי: אז אני מבקש שזה יהיה ביום שני.

גדעון סער: זאת לא ההצעה שהביא יושב-ראש הכנסת.

אחמד טיבי: יש רוב של חברי כנסת שרוצים שזה יהיה ביום שני.

איל ינון: על מנת שהיום הזה יהיה משמעותי, זה דורש היערכות ואנחנו לא יכולים לעשות את זה מהיום למחר.

אחמד טיבי: אגב, לגבי ישיבת ההכנה שכינס יושב-ראש הכנסת לקראת יום האישה הבינלאומי.

אחמד טיבי: זה היה לפני מספר ימים.

אחמד טיבי: ישבתי במזנון ואמרו לי שיש ישיבה שקשורה ליום האישה הבינלאומי.

אחמד טיבי: נכנסתי לחדר.

אחמד טיבי: אני לא רוצה לומר שחשכו עיניי אבל ראיתי את הרון אל-רשיד ומסביבו 30 נשים.

אחמד טיבי: שאלתי למה אין פה גברים?

אחמד טיבי: למה אין פה חברי כנסת?

אחמד טיבי: הוא אמר: חשבתי והחלטתי להזמין חברות כנסת וארגוני נשים כי זה יום האישה הבינלאומי.

אחמד טיבי: אני חשבתי שזה נושא פרוגרסיבי.

אחמד טיבי: בכל זאת יש פה גברים שמתעניינים במעמד האישה.

אחמד טיבי: לכן, בשם רבים מחברי הכנסת, אני מוחה על ההחלטה לזמן רק נשים להכנת יום האישה הבינלאומי.

אורית נוקד: חבר הכנסת טיבי, אבל לך ולחבריך יש הזדמנות להופיע בישיבת המליאה.

אורלי לוי אבקסיס: רציתי לעדכן.

אורלי לוי אבקסיס: לא היו מספיק חברי כנסת בישיבה שקבעה את סדר-היום ליום האישה הבינלאומי.

אורלי לוי אבקסיס: גם בעיניי חלק מאיתנו הנשים, נראה היה שאין טעם ביום שהוא רק חגיגי וטקסי ומדבר רק על הישגים.

אורלי לוי אבקסיס: יש מקום להביא ולהעלות לסדר-היום את הפערים שקיימים בחברה, גם בעניין הבדלי השכר בין נשים וגברים במגזר הציבורי וגם את כל נושא האימהות.

אורלי לוי אבקסיס: גם ארגוני הנשים חשבו שמן הראוי להעלות באותו יום את הדברים האלה.

אורלי לוי אבקסיס: נאמר לנו שבשנים שקדמו כך זה היה נהוג.

אורלי לוי אבקסיס: השנה עושים יום יותר טקסי ומי שירצה להעלות את הנושאים יעשה זאת בפאנלים למיניהם או בנאומים.

אורלי לוי אבקסיס: זה המקום שהוקצב לנו וזה מה שנעשה.

אורלי לוי אבקסיס: אמנם הוחלט על יום טקסי אבל גם אז נעלה את הנושאים החשובים.

אורית נוקד: העבודה האמיתית תיעשה במהלך עבודת הכנסת.

זבולון אורלב: בישיבה הקודמת הוזכרה העובדה שבשבוע הבא העולם מציין את יום המדע הבינלאומי.

זבולון אורלב: יחד עם ההכנות החשובות לציון יום האישה הבינלאומי, אני חושב שחלה חובה על יושב-הראש בפועל וגם על הוועדה הזאת, שהכנסת לא תדלג בשום פנים ואופן על יום המדע הבינלאומי אותו אנו מציינים באופן מסורתי.

אייל ינון: בלו"ז המפורט שקיבלתם מופיע יום הלאומי למדע ביום רביעי ה-18.3.

אייל ינון: כל חברי הכנסת קיבלו לוח-זמנים מפורט.

זבולון אורלב: מי מתכנן אותו?

איל ינון: אתמול היתה ישיבה אצל יושב-הראש בפועל עם מנהלת ועדת המדע.

איל ינון: שמך הועלה שם ואנחנו נתייעץ גם איתך.

גדעון סער: תודה רבה למזכיר הכנסת.

גדעון סער: אני מקריא ממכתבו של מזכיר הכנסת מיום 2.3.2009, שעל תוכנו אנחנו מצביעים: "בשל חג הפורים אשר חל בתאריכים 9 עד 11 במרץ, מבקש יושב ראש הכנסת בפועל לקבוע כי בשבוע זה תתכנס מליאת הכנסת במועדים הבאים: ביום שני י"ג באדר, 9.3.2009, הכנסת תתכנס בשעה 11:00; ביום חמישי, ט"ז באדר, 12.3.2009 הכנסת תתכנס בשעה 11:00.

גדעון סער: " אני מבקש להצביע על הצעת יושב-ראש הכנסת בפועל.

גדעון סער: מי בעד?

גדעון סער: מי נגד?

גדעון סער: הצבעה בעד - רוב נגד – אין נמנעים – 1 הצעת יו"ר הכנסת בדבר ישיבות הכנסת בשבוע שבו חל חג הפורים, נתקבלה.

גדעון סער: אני קובע שההצעה אושרה.

משה גפני: יש שעת סיום לישיבה ביום שני?

איל ינון: לא, אבל יש התחייבות שזה יהיה קצר.

גדעון סער: אגב, אדוני שר הרווחה והשירותים החברתיים.

גדעון סער: היועצת המשפטית ביקשה ממני להעיר שאם התכוונת לתקנות שדובר עליהן, באישור ועדת העבודה לפי חוק, זה לא דבר אפשרי להביא לוועדת הכספים, כי כאן מדובר בהוראת חוק מפורשת.

גדעון סער: יצחק הרצוג: דיברנו על הסכמים בנושא המובטלים, מתוקף סעיף 9.

גדעון סער: אני אישרתי שזה יהיה בוועדת הכספים.

יצחק הרצוג: אני יודע ואני חושב שצריך לבחון את זה שוב.

יצחק הרצוג: אני לא מדבר על תקנות אלא רק על הסכמים.

גדעון סער: אנא, תבדוק את זה מול היועצת המשפטית.

גדעון סער: ד.

גדעון סער: ועדה לסידור חדרים

גדעון סער: בעבר היתה ועדת משנה שנקראה "ועדת חדרים".

אופיר פינס-פז: גדעון, סליחה.

אופיר פינס-פז: אמרת מה עולה היום מבחינת חקיקה ממשלתית?

איל ינון: לא תהיה היום במליאה חקיקה ממשלתית.

גדעון סער: בישיבה הקודמת הודעתי שאם יש חקיקה ממשלתית לא קונטרוברסלית - - -

איל ינון: במוקד דיוני המליאה תהיה סקירתו של שר הרווחה והשירותים.

גדעון סער: מומלץ ביותר.

יצחק הרצוג: גדעון, יש עיתונאית, שכנה שלך, שכתבה היום שאתה צריך להחליף אותי.

יצחק הרצוג: אני חושב שכדאי שתהיה במליאה.

גדעון סער: אני מפנה את כולם למאמרה של יעל גבירץ היום ב"ידיעות אחרונות".

יצחק הרצוג: אתה האחד והיחיד שיכול לשקם מההריסות.

גדעון סער: אני לא רוצה להגיד לך משהו שיישמע כאילו אני מחמיא לעצמי.

גדעון סער: יש כאלה שכותבים את זה עלי בהקשר למשרדים אחרים, כך שיש כאן בעיה מסוימת.

אופיר פינס-פז: לא רצית להחמיא לעצמך אבל לא הצלחת להתאפק.

גדעון סער: עכשיו אני רוצה לבקש מהוועדה המסדרת לכונן ועדת חדרים.

זבולון אורלב: גם חדרי חברי כנסת וגם חדרי סיעות.

גדעון סער: נכון.

גדעון סער: זה היה קיים בעבר.

גדעון סער: אחרי הישיבה הקודמת פנה אלי יושב-ראש הכנסת בפועל ואמר לי שהוא חושב לעשות את זה גם עכשיו.

גדעון סער: אני מציע שבראש הוועדה יעמוד חבר הכנסת זאב אלקין שנתן את הסכמתו.

גדעון סער: אני מבקש שלכל סיעה יהיה נציג.

ארבל אסטרחן: זה לא משהו פורמאלי.

גדעון סער: כל סיעה תודיע לחבר הכנסת אלקין מי מייצג אותה שם.

צחי הנגבי: בסופו של דבר, ההצעה של ועדת החדרים מקבלת תוקף רק לאחר אישור הוועדה המסדרת.

גדעון סער: אני מציע, אפוא, ועדת משנה בראשות חבר הכנסת אלקין.

גדעון סער: בואו נעשה עכשיו את רשימת הנציגים: יואל חסון, איתן כבל, ג'מאל זחאלקה, רוברט אילטוב, זבולון אורלב, אילן גילאון, אברהם מיכאלי, אחמד טיבי, דב חנין.

גדעון סער: האיחוד הלאומי ו”יהדות התורה” יודיעו בהמשך.

גדעון סער: סיעות שלא הודיעו כעת, יודיעו בהמשך.

גדעון סער: בראש הוועדה יעמוד זאב אלקין.

גדעון סער: מי בעד?

גדעון סער: מי נגד?

גדעון סער: הצבעה בעד – רוב נגד – אין נמנעים – אין ההצעה בדבר הקמת ועדת משנה לעניין החדרים בראשותו של חבר הכנסת זאב אלקין, נתקבלה.

גדעון סער: ההצעה אושרה.

גדעון סער: תודה רבה לכם, הישיבה נעולה.